དམ་པ་ལ་སྤྲིང་བའི་གཏམ། ཨོ་རྒྱན་རྡོ་རྗེ་འཆང་ལ་ཕྱག་འཚལ་ལོ། །གང་དུ་སྤྲིང་ན་དེ་ཉེད་ལ། །སྟ་ཟུར་ཁ་ཊྭཱྃ་གས་མཚན་དེའི། །བྱིན་གྱིས་ཆར་རྒྱུན་མི་ཟད་པའི། །རྟེན་ཅིང་འབྲེལ་འབྱུང་ཡང་འདིའོ། །གང་ཞིག་དམ་པའི་ངག་སློབ་པ། །དེ་ཡང་དམ་པའི་རང་བཞིན་ཏེ། །བདག་ཉིད་བསྟོད་ཀྱིས་ཤེས་པ་རྣམས། །རྙེད་བཀུར་གྲགས་པས་མ་རུངས་བྱས། །འཁོར་བ་ཆུ་སྲིན་གྲོང་ཁྱེར་ན། །འཁོར་གསུམ་རྗེས་མཐུན་ཡོན་ཏན་དང་། །འཁོར་ལོ་གསུམ་ལ་དད་ཁྱོད་ཅིག །འཁོར་འདས་རུ་ཤན་དེང་འབྱེད་འཚལ། །དཔལ་དང་མིང་དོན་ཐ་དད་པའི། །ཏི་མུག་གླང་པོའི་གོམ་ཚུགས་ཅན། །སྙིང་པོ་བྲལ་བའི་མྱ་ངམ་ཐང་། །འཁྱམས་ལས་ཕྱིར་ཕྱོགས་ངོ་མཚར་གནས། །རྒྱལ་བསྟན་རིན་ཆེན་འབྱུང་ལྡན་ནི། །སྡེ་སྣོད་གསུམ་དང་སྔགས་རྒྱུད་ཀྱི། །སྤྲོ་དང་གསང་ཚིག་མཐའ་ཡས་ཀྱང་། །གཟུགས་བརྙན་མགྲོན་དུ་གཉེར་བས་སྐྱོ། །དེ་ཕྱིར་གཞི་གསུམ་ཆ་ོག་ཡིས། །དགེ་འདུན་མཛེས་པར་བྱས་ནས་ཀྱང་། །བསླབ་པ་གསུམ་གྱི་མངོན་རྟོགས་ལ། །ཐེམ་སྐས་བཞིན་དུ་འཛེགས་དང་ཀྱེ། །ལྔ་བརྒྱ་ཕྲག་བཅུར་གནས་ཚད་ཀྱིས། །མི་གཏུགས་ཉོན་མོངསས་དགྲ་སྡེ་ལས། །རང་དབང་གྱུར་པའི་ཐེག་ཆེན་ལམ། །དོན་གཉེར་མགྲོན་པོའང་བྱང་ཆུབ་སེམས་། །ཁྱད་པར་དབང་དང་བསྐྱེད་རྫོགས་རྫོགས་པ་ཆེ། །ཐབས་ཤེས་འབྲེལ་པ་ཤིང་རྟའི་སྒྱུ་ཐབས་ལ། །བརྟེན་ནས་ཚེ་གཅིག་རྡོ་རྗེ་འཆང་འགྲོ་བའི། །རྒྱུད་སྡེ་དྲུག་གི་གནས་ལ་མཁས་པར་མཛོད། །དེ་ཡང་ལྷ་སྲས་ཁྲི་སྲོང་ལྡེའུ་བཙུན་དུས །རྒྱལ་བའི་ཞལ་སྐྱིན་ལོ་པཎ་མཁས་རྣམས་ཀྱིས། །བསྒྱུར་ཞིང་ཐུགས་ཉམས་བསྟར་བའི་མདོ་སྒྱུ་སེམས། །ཕྱོགས་དེར་གསལ་མཛད་ཁྱོད་ལ་ལྷག་པར་རངས། །དེ་ལ་ཀུན་འབྱུང་འདྲེན་དང་དཀའ་ཐུབ་རིག །དབང་བསྒྱུར་ཐབས་ཀྱི་ཐེག་པ་རྣམ་གསུམ་ཞལ། །རིམ་པ་དགུར་རྫོགས་རྒྱལ་བསྟན་ཡོངས་རྫོགས་དོན། །སྔགས་སུ་སྟོན་པ་ཚོགས་ཆེན་འདུས་པ་ཡིན། །བཤད་གཞི་དེ་ལས་བཤད་བྱ་མ་འཁྲུལ་བ། །རྒྱུད་ཀྱི་དངོས་པོ་བཅུ་དང་ཐབས་གྲོལ་ལམ། །ཟུང་དུ་འཇུག་པར་མཐའ་དྲུག་ཚུལ་བཞི་ཡིས། །རིག་འཛིན་བཞི་ཡི་ལམ་བགྲོད་སྒྱུ་འཕྲུལ་ལུགས། །མདོར་ན་རྡོ་རྗེའི་ལམ་གྱི་ལུས་ཡོངས་རྫོགས། །རིམ་པ་དབང་གི་དེ་ཉིད་རིག་པ་ལས། །མེ་ལོང་ནང་དུ་གཟུགས་བརྙན་རྫོགས་པ་ལྟར། །གསལ་བའི་ངེས་འབྱེད་རྣམ་མཁྱེན་ཤིང་རྟས་མཁྱེན། །མདོ་སྡགས་ཆ་ོ ག་འགལ་བ་མ་ཡིན་པས། །སྡོམ་པ་གསུམ་དང་ཕྱིན་དྲུག་ལམ་སྲོལ་ཀུན། །དབྱིངས་དང་ཡེ་ཤེས་རེམ་འཇུག་ཅིག་ཅར་ཅན། །བསྐྱེད་དང་རྫོགས་པའི་སྐྱ་རེངས་གཅིག་པས་དྲངས་། །དམ་པའི་སྐྱེས་བུ་མཆོག་ལ་བསྙེན་བྱས་ནས། །བསོད་ནམས་ཚོགས་དང་ཐོས་བསམ་ལ་བརྩོན་པ། །དྲན་པ་ཉེར་གཞག་ཚོགས་ཀྱི་ལམ་མཆོག་སྟེ། །རྫུ་འཕྲུལ་རྐང་བའི་ཡོན་ཏན་ངང་གིས་ཐོབ། །བསླབ་པ་ནོད་དང་རིམ་པའ་ིཆོ་གས་སྨིན། །སྦྱང་གཞི་སྦྱོང་བྱེད་ཚང་བའི་བསྐྱེད་རིམ་ལ། །ཕྱིན་དྲུག་གཞན་དུ་བསྐལ་པར་མི་བལྟ་ན། །དྲོད་རྩེ་ལ་སོགས་སྦྱོར་བའི་ཡོན་ཏན་རྫོགས། །མཆོད་དང་སྤྱིན་དང་ཕྱག་རྒྱའི་དམ་ཚིག་བཞི། །སྐྱོ་ངལ་བཟོད་དང་འགལ་ཟླ་ལེ་ལོ་བསྲུང་། །མཚན་དཔེ་ལྟར་སྣང་ལྟ་བུའི་རྩིས་ཟིན་ལ། །བྱང་ཆུབ་ཡན་ལག་བདུན་རྫོགས་མཐོང་ལམ་ཐོབ། །དེ་ལྟར་མཐོང་ཟིན་གོམས་པར་བྱས་པ་ལས། །བལྟར་མི་མངོན་པའི་ཤེས་སྒྲིབ་ཆེས་ཕྲ་བ། །ཐབས་ལས་ཐབས་འགྱུར་གསུམ་པའི་དཔེས་སྦྱངས་ནས། །སྒོམ་ལམ་འཕགས་པའི་ཡེ་ཤེས་ཆེན་པོར་རྫོགས། །སློབ་བྱའི་མཐར་ཐུགས་སྐུ་ལྔ་ཡེ་ཤེས་ལྔ། །གྲངས་མེད་གསུམ་གྱི་གདུངས་པས་མ་ཐུག་པར། །ཚེ་གཅིག་ལུས་གཅིག་མངོན་སངས་རྒྱ་བ་ཡི། སྐལ་བ་ཆེན་པོ་ལྡན་པའི་བཀྲ་ཤིས་ཤོག །དམ་པ་ལ་སྤྲིང་བའི་གཏམ་ཞེས་བྱ་བ། མདོ་སྨད་རྫོགས་ཆེན་སྤྲུལ་སྐུ་ལ། རྫོགས་ཆེན་པ་རང་བྱུང་རྡོ་རྗེས་སྤྲིང་བ་རྫོགས་སོ། །གཏམ་ཚོགས་ལེའུ་བཅུ་གཉིས་པའོ། །